
	Παρουσίαση βιβλίου

του  Άντη Παναγιώτου (Χατζηοδυσσέως)

Η ιστορία
και οι ιστορίες του πατέρα μου

Σπίτι της Κύπρου

Τη Δευτέρα 24 Σεπτεμβρίου 2018 παρουσιάστηκε, στο Σπίτι της Κύπρου στην Αθήνα, το βιβλίο του Δρος Άντη Παναγιώτου (Χατζηοδυσσέως), με τίτλο Η ιστορία και οι ιστορίες του πατέρα μου, που κυκλοφορεί από τις Εκδόσεις Literatura et Artes. 

Στο βιβλίο του, κατάθεση ψυχής και μνήμης, ο Δρ Παναγιώτου, πρ. Επιθεωρητής Μέσης Εκπαίδευσης, γνωστός για την έρευνα και ενασχόλησή του με τη λογοτεχνική μετάφραση της Κυπριακής Λογοτεχνίας στην Αγγλική γλώσσα, καταγράφει με τρυφερότητα και ευαισθησία τον βίο, τα έργα και τις αφηγήσεις του αείμνηστου πατέρα του, Παναγιώτη Χατζηοδυσσέως.
Όπως σημειώνεται, το βιβλίο χωρίζεται σε δύο κυρίως μέρη. Στο πρώτο μέρος δίνεται η βιογραφία του Παναγιώτη Χατζηοδυσσέως, στην οποία καταγράφεται η ζωή του, από την παιδική, νεανική και ώριμή ηλικία του, και μέσα από τις δύο επαγγελματικές του δραστηριότητες, αυτής του υποδηματεργάτη (σκαρπάρη) και εκείνης του πραματευτή, ως επίσης και η συμβολή, η δράση και η προσφορά του μέσα από το συνδικαλιστικό κίνημα από διάφορες θέσεις, αλλά κυρίως από τη θέση του ως Γραμματέας της Συντεχνίας Υποδηματεργατών Λευκωσίας (Σ.Υ.Λ.) για δύο συνεχόμενες χρονιές, 1939 και 1940. Στο δεύτερο μέρος, δίνονται οι ιστορίες τις οποίες διηγείτο ο πατέρας του συγγραφέα σε κάθε ευκαιρία στο οικογενειακό, κοινωνικό και εργασιακό του περιβάλλον μέσα από τις βιωματικές του εμπειρίες.  Οι ιστορίες είναι γραμμένες με εύληπτο και ευτράπελο τρόπο, αφήνοντας μια γεύση χαράς και νοσταλγίας στον αναγνώστη, ιδιαίτερα στους μεγαλύτερους. 

Για το βιβλίο μίλησε ο Καθηγητής, τ. Επιθεωρητής Φιλολογικών Μαθημάτων, μελετητής, συγγραφέας και επιμελητής της έκδοσης, Δρ Γιώργος Κιτρομηλίδης, ο οποίος επεσήμανε ότι το βιβλίο του διαβάζεται εύκολα και ευχάριστα,, έχει δε να προσφέρει πολλά και παρουσιάζει πολλαπλό ενδιαφέρον, λογοτεχνικό, γλωσσικό, λαογραφικό και ιστορικό.
Κατά την αντιφώνησή του, ο Δρ Παναγιώτου αφού ευχαρίστησε όλους όσοι συνέβαλαν στην ολοκλήρωση, την έκδοση και την παρουσίαση του βιβλίου του.
Στο πλαίσιο της παρουσίασης η κ. Ανθή Αμερικάνου, κόρη του Παναγιώτη Χατζηοδυσσέως και αδελφή του συγγραφέα, διάβασε κάποιες από τις ιστορίες του πατέρα τους.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 

25 Σεπτεμβρίου 2018 

